དམ་ཅན་མཐོང་འཇའ་ཚོན་དྲྭ་བ་ནི་དགེ་བཤེས་གཡུང་དྲུང་བསྟན་འཛིན་གྱི་རང་རྣམ་ཡིན།དགེ་བཤེས་གཡུང་དྲུང་བསྟན་གྱིས་དུས་རབས་༡༧པའི་མཇུག་ཙམ་ལ་བརྩམས།ཁྱོན་ཤོག་ལྡེབ་༣༥ཙམ་ཡོད་ཀྱང་ད་ལྟ་ཤོག་ལྷེ་༢༠ཙམ་ལས་ལུས་མེད།རྣམ་ཐར་ཆ་ཚང་ཡོད་མཁན་ཡོད་ན་མཁོ་འདོན་གནང་བར་བཀའ་དྲིན་ཞུ།འདིའི་ནང་དུ་རྒྱལ་རོང་དགེ་བཤེས་གཡུང་དྲུང་བསྟན་འཛིན་གྱི་མི་ཚེ་བརྒྱུད་རིམ་དང་འབྲེལ་བའི་དུས་རབས་བཅུ་བདུན་པའི་དུས་ཀྱི་བོད་སྤྱིའི་གནས་བབས་དང་།ལྷག་པར་དུ་ཁམས་ཕྱོགས་ཀྱི་བོན་པོའི་གནས་ཚུལ་ཁ་གསལ་ཡོད།འདི་ནི་རྣམ་ཐར་གཞན་དང་མི་འདྲ་བ་དཔེར་ན།བླ་མ་རང་ཉིད་ཀྱིས་རང་གི་མི་ཚེ་བརྒྱུད་རིམ་རྣམས་ཟིན་ཐོད་དུ་བྲིས་པ་ཞིག་ཡིན་པས།ནང་དོན་ཞིབ་ཅིང་རབ་བཏགས་དང་ཆེ་སྟོད་སོགས་ཀྱིས་མ་བསླད་པས་རྣམ་ཐར་འབྲི་སྟངས་ཁྱད་པར་བ་ཞིག་ཡིན་པར་ཤེས་དགོས།བཤད་སྲོལ་ལ་ཁོང་ལ་རྨ་རྒྱལ་བོམ་རའི་མཐོང་སྣང་དང་དམ་ཅན་མཐོང་སྣང་སོགས་ལྗགས་རྩོམ་དུ་མ་ཡོད་ཀྱང་ད་ལྟ་དམ་ཅན་མཛོང་སྣང་འཇའ་ཚོན་མ་གཏོགས་ལྷག་མེད།བོན་གྱི་ལོ་རྒྱུས་ལ་མཚོན་ན།གཉའ་ཁྲི་བཙན་པོ་ནས་སྔགས་རྫོགས་དང་སྲིད་པའི་རྒྱུ་བོན་རྣམས་དར་བའི་དབུ་བརྙེས།གྲི་གུམ་སྐབས་སུ་བོན་ནུབ།སྤུ་དེ་གུང་རྒྱལ་སྐབས་སླར་ཡང་དར།ཁྲི་སྲོང་ལྡེ་བཙན་དུས་སུ་བོན་ལ་བསྒྱུར་བཅོས་ཟབ་མོ་ཕོག་ཏེ་རྒྱ་གར་བོན་སྐོར་རྣམ་དར་བའི་དབུ་བརྙེས།དེ་ནས་བཟུང་བོན་ལའང་མ་ལག་ཆེན་པོ་གཉིས་ཆགས།ལྷ་བླ་མ་ཡེ་ཤེས་འོད་ནས་མངའ་རིས་ཕྱོགས་ཀྱི་བོན་རྣམས་བསྣུབས་པའི་དབུ་བརྙེས།དུས་རབས་བཅུ་གཅིག་ནས་བཅུ་གཉིས་པའི་བར་ལ་དབུས་གཙང་ཕྱོགས་སུ་བོན་དར།མངའ་རིས་ཕྱོགས་སུ་བཀའ་གདམས་བསྟན་པ་དར།དུས་རབས་བཅུ་གསུམ་ནས་བཀའ་གདམས་བསྟན་པ་རྣམས་ཉམས་གུན་བྱུང་བ་དང་བོད་ལ་ནུས་པ་ཆེ་ཤུག་ས་སྐྱ་དང་བོན་པོ་གཉིས་ཡིན།དུས་རབས་བཅུ་བཞི་པའི་འགོ་ཙམ་ལ་བོན་གྱི་གྲྭ་ས་ཆེ་ཤུགས་གཡས་རུ་དབེན་ས་ཁ་འཇིག་པ་ཐེབས་པ་ནས།དབུས་གཚང་ཕྱོགས་ཀྱི་བོན་པོའང་ནུས་པ་ཕྲ་མོར་གྱུར།དུས་རབས་བཅུ་བདུན་པའི་ལོ་རབས་བཞི་བཅུ་པ་ཙམ་ནས་ཧོར་གྱི་དམག་དཔུང་བོད་ལ་ཐོན་ཏེ།མཚོ་སྔོན་ནས་ཆོ་ཐུའི་རུ་སྡེ་དང་ཁམས་བེ་རི་རྒྱལ་པོ་སོགས་བཅོམ་ཏེ་ས་དེ་གར་ཡོད་པའི་བོན་པོ་རྣམས་བསྣུབས་བཅོས་བསྒྱུར་གསུམ་གྱི་ལས་དུ་མ་བགྱིས།དེ་ནས་བཟུང་རྒྱལ་རོང་ཕུད་པའི་ཡུལ་གྲུ་རྣམས་སུ་བོན་གྱི་དགོན་པ་ཕལ་ཆེར་བཙན་པོ་སྒོས་དགེ་ལུགས་སུ་བསྒྱུར།དུས་རབས་བཅུ་བདུན་པའི་ལོ་རབས་དྲུག་ཅུ་ནས་དགུ་བཅུ་པ་སྟེ་དགེ་བཤེས་གཡུང་དྲུང་བསྟན་འཛིན་གྱི་དུས་སུ་ཁམས་བྲག་འགོ་དང་ཉག་རོང་།རྟའུ།དཀར་མཛེས།འབའ་དང་ལི་ཐང།སྡེ་རོང་།ཉག་ཆུ་ཁ།དར་མདོ་སོགས་ད་དུང་བོན་གྱི་གྲུབ་མཐའ་ཁོ་ན་ཡིན་པར་ཤེས་ཐུབ།དུས་རབས་བཅོ་བརྒྱད་པའི་ལོ་རབས་དྲུག་བཅུ་པ་ཆིན་རྒྱལ་རབས་ཀྱིས་ཆུ་ཆེན་རྒྱལ་པོ་འཁོར་བཅས་ཕམ་པར་མཛད་པ་ནས་བཟུང་བོད་ཡུལ་སྟོད་སྨད་ཀུན་ཏུ་བོན་གྱི་བསྟན་པ་ཕལ་ཆེར་ནུས་མེད་དུ་གྱུར་པ་དེ་ལྟ་བུའོ།།